Borist hefur bréf frá 13. þm. Suðvest., Jóni Steindóri Valdimarssyni, um að hann geti ekki sinnt þingstörfum á næstunni. Í dag tekur því sæti á Alþingi 1. varamaður á lista Viðreisnar í kjördæminu, Sigrún Ingibjörg Gísladóttir. Hún hefur áður tekið sæti á Alþingi og er boðin velkomin til starfa á ný.
Borist hefur tilkynning um breytingu á stjórn þingflokks Pírata þannig að Birgitta Jónsdóttir er formaður, Þórhildur Sunna Ævarsdóttir er varaformaður og Jón Þór Ólafsson er ritari.
Stefnuræða forsætisráðherra fyrir hönd ríkisstjórnarinnar, samkvæmt 62. gr. þingskapa, verður flutt á morgun, 13. september, og hefst umræðan kl. 19.30. Samkomulag er um fyrirkomulag umræðunnar. Umferðir verða þrjár, 10 mínútur, fimm mínútur og aftur fimm mínútur, en forsætisráðherra hefur 18 mínútur til framsögu.
Leita þarf afbrigða frá þingsköpum, þ.e. lokamálsgrein 3. gr. þingskapa, um hvernig hluta skal um sæti þingmanna. Samkomulag er milli forseta og formanna þingflokka um að leggja til að tekin verði frá sæti næst inngangi í salnum fyrir formennina, að þeir dragi innbyrðis um þessi sæti. Samkvæmt þessu hefur Birgir Ármannsson sæti 22, Birgitta Jónsdóttir sæti 44, Hanna Katrín Friðriksson sæti 7, Oddný G. Harðardóttir sæti 13, Svandís Svavarsdóttir sæti 23, Theodóra S. Þorsteinsdóttir sæti 45 og Þórunn Egilsdóttir sæti 8. Skoðast þessi afbrigði samþykkt ef enginn hreyfir andmælum.